Peaminister Jüri Ratas külastab Lätis Inčukalnsi gaasihoidlat ning arutab Läti ja Leedu kolleegidega regionaalse LNG terminaliga seotud küsimusi.
Ratas kohtub Lätis Inčukalnsis Läti peaministri Māris Kučinskise ja Leedu peaministti Saulius Skvernelisega, et ühiselt arutada regionaalse LNG terminaliga seonduvat, edastas valitsuse pressiesindaja BNS-ile.
Kohtumise keskmes on soov leida lahendus regionaalse LNG terminali rajamiseks, mis mitmekesistaks tarneallikaid ning tagaks stabiilse ja turvalise gaasivarustuse Balti riikidele.
"Regionaalne LNG lahendus peab olema kulutõhus ning jätkusuutlik pikas perspektiivis. Eesti on valmis arutama erinevaid koostööformaate, kuid nende eelduseks peab olema võrdseid võimalusi pakkuv turukorraldus," sõnas Ratas.
Balti riikide valitsusjuhid külastavad kolme riigi erinevaid gaasiäriga seotud kohti. Juunis külastati ühiselt Paldiskit, et tutvuda sealse planeeritava Alexela vedelgaasiterminaliga ning juulis kohtusid Balti peaministrid Klaipėdas.